Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 83/15)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„BRIE DE MELUN“

EU št.: PDO-FR-00111-AM01 – 26. september 2018

ZOP (X) ZGO ( )

1. Skupina vložnikov in pravni interes

Ime: Union interprofessionnelle de défense, de gestion et de contrôle du Brie de Meaux et du Brie de Melun

Naslov: 13 rue des Fossés – 77000 Melun, France

Tel. +33 164371392 / Faks +33 164870427

E-naslov: odgbriemeauxmelun@gmail.com

Sestava: Skupino sestavljajo proizvajalci mleka, proizvajalci na kmetijah, predelovalci in zorilci sira „Brie de Melun“. Tako ima skupina pravni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: kontaktni podatki nadzornega organa in nacionalne zahteve

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1. „Opis proizvoda“

Stavek:

„‚Brie de Melun‘ je sir iz surovega kravjega mleka z mehkim testom in mlečno sirnino, pridobljen s počasnim odcejanjem“

je nadomeščen s stavkom:

„‚,Brie de Melun‘ je sir z mehkim testom, izdelan izključno iz surovega kravjega mleka. To je sir s pretežno mlečnim značajem.“

Pri videzu proizvoda je dodan natančnejši opis, in sicer da „Brie de Melun“ spada med sire, „katerih skorja je prekrita s plesnijo (croûte fleurie)“.

Besedna zveza „izdelan izključno“ je povzeta iz dela „Metoda pridobivanja“ specifikacije proizvoda, da se poudari dejstvo, da je vse uporabljeno mleko surovo mleko, kar je posebnost sira „Brie de Melun“.

Popravljen je sklic na vrsto sirnine. Ne gre namreč za „mlečno“ sirnino v pravem pomenu besede, pač pa za sirnino „s pretežno mlečnim značajem,“ ki neposredno vpliva na teksturo testa in arome sira.

Ta stavek je dodan tudi v enotni dokument namesto stavka „Sir iz surovega kravjega mleka z mehkim testom in nežno skorjo […]“ iz povzetka.

Stavek:

„Sir je v obliki sploščenega valja s premerom približno 27 centimetrov in višino približno 3 centimetre“

je nadomeščen s stavkom:

„Sir ima obliko sploščenega valja z izrazitimi ali zaobljenimi robovi. Notranji premer oblikovala meri od 27 do 28 cm.“ Za dopolnitev opisa proizvoda je dodano, da so lahko robovi izraziti ali zaobljeni.

Nadzor nad merami sirov se lahko izkaže kot nenatančen, ker siri med zorenjem spreminjajo obliko. Zato je dodano, da se velikost nanaša na velikost notranjega premera oblikoval. Debelina sira (3 centimetre) je črtana, ker višina izhaja iz razmerja med premerom in težo sirov, zato ta navedba ni potrebna.

Ta stavek je dodan tudi v enotni dokument namesto izraza „sploščeni valj“ iz povzetka.

Dodano je (v skladu s povzetkom), da je sir na površini prekrit z „belo“ plesnijo, kar omogoča natančnejši opis skorje, prekrite s plesnijo. Ta površinska prekritost je povezana z razvojem mikroorganizmov Penicillium candidum.

Ker so poleg tega lahko na skorji rdeče ali rjave lise, nastale zaradi drugih starterskih kultur, je izraz „ali rjave“ dodan tudi v enotni dokument za dopolnitev izraza „rdeče“ iz povzetka.

Stavek:

„Vsebuje 45-odstotni delež maščob in 40-odstotni delež suhe snovi“

je nadomeščen s stavkom:

„[…] vsebuje najmanj 45 gramov maščob v skupni suhi snovi na 100 gramov sira in najmanj 40 gramov suhe snovi na 100 gramov sira.“

Delež maščob je izražen v gramih maščob v skupni suhi snovi na 100 gramov sira namesto v odstotkih. Prav tako je delež suhe snovi izražen v gramih suhe snovi na 100 gramov sira namesto v odstotkih.

Ta stavek je dodan tudi v enotni dokument.

Pojem „enotne kremaste barve“ je črtan, ker je barva testa na sredini in na robu različna in torej ni enotna. Poleg tega barva ni vedno enaka, ampak se lahko spreminja glede na letni čas in prehrano krav.

Dodan je naslednji odstavek:

„Po petih tednih zorenja je ‚Brie de Melun‘ sir bele barve, ki ima drobljivo testo in je pod skorjo nekoliko tekoč. Sprva ima mlečen okus, nato okus po kvasu in je rahlo kiselkast. Med petim in osmim tednom nežno zori od skorje proti sredini, njegova konsistenca pa postane prožnejša. Razvije se njegova aroma. Po osmem do desetem tednu je sir ‚Brie de Melun‘ zrel v sredini, njegovo testo je tedaj homogeno, njegova konsistenca pa je prožna do nekoliko tekoča. Ima mlečen okus z rahlim priokusom grenkobe in obstojno aromo. V njegovem vonju je zaznati uravnoteženost med živalsko in rastlinsko komponento.“

Videz testa je opisan glede na stopnjo zrelosti sira.

„Drobljiva“ konsistenca (sir po petih tednih) preide v „prožno do nekoliko tekočo“ (sir po osmih do desetih tednih).

Kar zadeva organoleptična merila, ima sir „Brie de Melun“ po koncu najkrajšega časa zorenja (pet tednov) mlečen okus, nato okus po kvasu in je rahlo kiselkast. Med petim in osmim tednom se razvije njegova aroma. Po osmem do desetem tednu ima rahel priokus grenkobe, mlečen okus in obstojno aromo. V njegovem vonju je zaznati uravnoteženost med živalsko in rastlinsko komponento.

Ta odstavek je dodan tudi v enotni dokument.

Stavek:

„Zori najmanj štiri tedne od dneva izdelave“

je nadomeščen s stavkom:

„Zorenje traja najmanj pet tednov od dneva usirjenja.“

Trajanje zorenja je povzeto iz dela „Metoda pridobivanja“ specifikacije proizvoda. Podaljšano je s štirih na pet tednov, da se okrepi posebnost proizvoda in upoštevajo dejanske prakse proizvajalcev, saj štirje tedni v nekaterih primerih ne zadostujejo, da bi sir pridobil značilnosti sira „Brie de Melun“.

Stavek:

„Po štirih tednih zorenja tehta od 1,5 do 1,8 kilograma“

je nadomeščen s stavkom:

„Tehta od 1,5 do 2,2 kilograma.“

S tem razponom se upošteva dejstvo, da se siri „Brie de Melun“ prodajajo na različnih stopnjah zrelosti. Dlje kot sir zori, več vode izgubi, s čimer se zmanjša njegova teža. Pri teži pod 1,5 kg je presuh in nima več lastnosti ZOP.

Ta stavek je dodan tudi v enotni dokument namesto besedila „povprečna teža 1,5 kg“ iz povzetka.

Dodan je naslednji stavek:

„‚Brie de Melun‘ se lahko razreže le na pol ali na kose (koničasto iz sredine proti obodu) po najmanj petih tednih zorenja.“

Sir „Brie de Melun“ se zaradi svoje velikosti končnim potrošnikom redko prodaja cel. Pravila o razrezu so dodana, da bi vsak kos vključeval skorjast rob (obod) ter tako odražal okroglo obliko sira in njegovo velikost; to je običajna praksa pri razrezu. Poleg tega je dodano, da se lahko sir razreže šele po najmanj petih tednih zorenja.

Ta stavek je dodan tudi v enotni dokument.

5.2. „Geografsko območje“

Za lažji nadzor je dodan seznam občin geografskega območja. Ta seznam na podlagi francoskega uradnega geografskega kodeksa iz leta 2017 zajema vse občine geografskega območja, v katerih se lahko izvajajo vse faze proizvodnje mleka ter izdelave in zorenja sirov.

5.3. „Dokazilo o poreklu“

Dodane so deklarativne obveznosti gospodarskih subjektov. Te spremembe so povezane s spremembami nacionalnih zakonov in predpisov. Zlasti so predvideni:

— identifikacija gospodarskih subjektov zaradi izdaje dovoljenja, s katerim se prizna njihova sposobnost izpolnjevanja zahtev iz specifikacije proizvoda;

— odstavek o vodenju registrov in dokumentacije v zvezi s sledljivostjo;

— izjave, potrebne za poznavanje in spremljanje proizvodnje;

— odstavek o nadzoru nad lastnostmi proizvodov, ki naj bi se prodajali z označbo porekla.

5.4. „Opis metode proizvodnje“

Proizvodnja mleka

V specifikacijo proizvoda so dodani odstavki o živini, namestitvi živali, voluminozni krmi, koncentratih in prehranski samooskrbi (prehrana in vzdrževanje krmnih površin), da bi se evidentirale tradicionalne prakse.

Živina

Dodana je opredelitev mlečne črede: vse krave molznice, prisotne na kmetijskem gospodarstvu, vključno z odstavljenimi telicami in kravami v suhi dobi. Namen te opredelitve je jasno določiti, na katere živali se nanaša izraz „mlečna čreda“ v nadaljevanju specifikacije proizvoda, da bi se preprečila vsakršna zmeda in olajšal nadzor.

Dodana je sestava mlečne črede: najmanj 80 % živali, skotenih na kmetijskem gospodarstvu ali pridobljenih iz mlečnih čred na območju, da bi bile krave čim bolj prilagojene lokalnim pogojem reje (reja na slami, vrsta obroka) in predelavi surovega mleka.

Dodano je, da morajo biki, izbrani za paritev (osemenitev in naravni pripust), izboljševati vsebnost beljakovin, da se trajno zagotavlja, da je mleko, pridelano na geografskem območju, primerno za predelavo v sir „Brie de Melun“.

Namestitev živali

Dodano je, da je treba za ležišče krav molznic obvezno uporabiti slamo, saj je namestitev krav molznic na slami tradicionalna praksa na geografskem območju. S tako namestitvijo se ohranja mikrobni ekosistem, ki vpliva na naravno floro surovega mleka, kar prispeva k posebnostim sira „Brie de Melun“. Za zagotovitev kakovosti stelje so dodane najmanjše količine vnosa slame (0,5 kg na kravo na dan v sistemih z ležalnimi boksi, 5 kg v hlevih za prosto rejo). Slama se skladišči pod streho, da se ohranja njena kakovost.

Krma krav molznic

Zaradi boljšega razumevanja določb specifikacije proizvoda ob nadzoru je dodana opredelitev celotnega obroka: „vsa razdeljena voluminozna krma (osnovni obrok) in koncentrati“, prav tako pa tudi opredelitev trave: „vsi proizvodi, ki izvirajo s trajnega, začasnega ali umetnega travinja na osnovi krmnih trav in/ali stročnic“.

Dodano je, da 80 % suhe snovi celotnega obroka črede izvira z geografskega območja in 50 % s samega kmetijskega gospodarstva, saj kmetijska gospodarstva v pokrajini Brie tradicionalno uporabljajo lastne stranske proizvode glavnih kultur (žit, pese) in stranske proizvode z geografskega območja.

Ta določba je dodana v točko 3.3 enotnega dokumenta.

Kmetijska gospodarstva se namreč ukvarjajo z mešano rastlinsko pridelavo in živinorejo, tako da imajo na voljo raznolike proizvode, ki se lahko uporabijo za prehrano črede. Vendar pa količina koncentrirane krme, ki je vir dušika, pogosto ne zadostuje za kritje potreb krav molznic v laktaciji. Zato rejci uporabljajo tudi krmo, ki ne izvira z območja, vendar njen delež ne presega 20 % suhe snovi celotnega obroka.

Lokalni sistem krme krav temelji na raznolikem osnovnem obroku, v katerem se izkoristijo stranski proizvodi s kmetijskega gospodarstva in geografskega območja. Dodana sta torej:

— seznam dovoljene voluminozne krme (pašna trava, trava, razdeljena sveža ali shranjena v obliki silaže, sena, v balirani ali dehidrirani obliki; nezrela žita in stročnice, razdeljeni sveži ali shranjeni v obliki silaže; koruza in sirek, razdeljena sveža, shranjena v obliki silaže ali dehidrirana; žitne tropine; krmna pesa ter druge korenine in gomolji, njihove sveže pulpe, stisnjene ali dehidrirane; slama žit, stročnic in oljnic); podrobneje so opredeljeni načini razdeljevanja krmne pese, krompirja in sveže krme;

— obveznost, da osnovni obrok vključuje najmanj tri sestavine, od katerih sta dve obvezni: svežo ali konzervirano travo (4 kg suhe snovi na kravo molznico v laktaciji na dan, od katerih sta 2 kg pridobljena iz krmnih stročnic) in pulpo pese ali krmno peso (najmanj 2 kg suhe snovi na kravo molznico v laktaciji na dan).

Ta določba je dodana v točko 3.3 enotnega dokumenta.

Dodano je, da zaradi zagotovitve raznolikega obroka glavni vir krme ne sme presegati 60 % količine krme. Če pa je glavni vir krme trava, lahko preseže to zgornjo mejo in v tem primeru ni treba upoštevati pravila o treh sestavinah.

Ta določba je dodana v točko 3.3 enotnega dokumenta.

Dodano je, da je vnos koncentrirane krme omejen na 25 % suhe snovi celotnega obroka, izraženo kot letno povprečje na kravo molznico, da se utrdi mesto voluminozne krme v prehrani krav molznic in tako okrepi povezava z geografskim območjem.

Ta določba in spodnji seznam sta dodana v točko 3.3 enotnega dokumenta.

Dodani so seznam dovoljenih koncentratov in podrobna pravila o njihovem razdeljevanju:

— žitna zrna in iz njih pridobljeni proizvodi;

— semena stročnic in iz njih pridobljeni proizvodi;

— oljna semena ali plodovi in iz njih pridobljeni proizvodi;

— melasa iz pese ali sladkornega trsa;

— sirotka (samo za proizvajalce na kmetijah);

— nutritivni dodatki, razen zaščitenega metionina, sečnine in njenih derivatov;

— zootehnični dodatki.

Dodano je tudi najkrajše obdobje paše telic na geografskem območju, ki je najmanj pet mesecev.

Dodano je, da je na vseh površinah kmetijskega gospodarstva, na katerem se proizvaja mleko za predelavo v sir z označbo porekla „Brie de Melun“, prepovedano sajenje gensko spremenjenih kultur (ta prepoved velja za vse rastlinske vrste, ki se lahko uporabljajo za prehrano živali na kmetijskem gospodarstvu, in vse kulture vrst, ki bi jih lahko okužile). Tako se lahko ohranja povezava z območjem in krepi tradicionalni značaj krme (50 % suhe snovi celotnega obroka črede izvira s kmetijskega gospodarstva).

Vzdrževanje krmnih površin

Dodani so pogoji raztrosa organskih gnojil (najmanj 30 dni med gnojenjem z organskim gnojilom in košnjo travnika ali pašo na njem ter 21 dni v primeru komposta, spremljanje kakovosti gnojil nekmetijskega izvora in pogoji raztrosa organskih gnojil nekmetijskega izvora). Namen tega je preprečiti vsakršno tveganje za okužbo, ker se sir „Brie de Melun“ izdeluje iz surovega mleka.

Pogoji izdelave

Dodani so odstavki o uporabljenem mleku, predelavi (usirjenje, polnjenje oblikoval, odcejanje, soljenje, sušenje), prevozu pred zorenjem, zorenju in odpremi.

Ta del je dopolnjen tudi za opredelitev tehnološkega postopka izdelave sira „Brie de Melun“. Njegov namen je podrobno navesti prakse, ki temeljijo na znanju in veščinah gospodarskih subjektov, obenem pa določiti ciljne vrednosti, s katerimi se lahko zagotovijo posebnosti proizvoda.

Uporabljeno mleko

Dodana sta najdaljši čas za zbiranje mleka in najdaljši čas za uporabo mleka: mleko je treba zbrati v največ 48 urah, med zbiranjem mleka in cepitvijo mleka pa lahko mine največ 36 ur, saj se ta sir izdeluje izključno iz surovega mleka, zato je treba omejiti poslabšanje kakovosti mleka.

Dodano je, da:

— se uporabljeno surovo kravje mleko standardizira glede vsebnosti maščobe z delnim posnetjem mleka pri največ 40 °C;

— je mleko zorjeno s predhodnim zorenjem in/ali zorenjem. Predhodno zorenje traja manj kot 48 ur pri najvišji temperaturi 35 °C;

— faza zorenja traja manj kot sedem ur pri najvišji temperaturi 31 °C;

— navedene so sestavine, ki jih je poleg mlečnih surovin dovoljeno uporabiti pri izdelavi: sirilo, kulture bakterij, kvasovk, plesni, ki so dokazano neškodljive, kalcijev klorid in sol;

— prepovedano je uporabiti naslednje vrste mleka: mikrofiltrirano, rekombinirano, rekonstituirano in razredčeno mleko, prepovedano je zlasti dodajanje mleka v prahu, razen starterskih kultur, popolnoma ali delno koncentriranega mleka ne glede na postopek (ultrafiltracija, mikrofiltracija ali druga metoda);

— prav tako je prepovedano dodajanje beljakovin, saj se lahko uporabi le surovo kravje mleko, ki je bilo s posnetjem standardizirano glede vsebnosti maščobe;

— priprava starterskih kultur iz praha na osnovi mleka je dovoljena, vendar njihov delež ne sme presegati 4 % količine mleka, ki se uporabi pri izdelavi;

— cepitev s termofilno kulturo je prepovedana, saj bi to vplivalo na organoleptične lastnosti sira „Brie de Melun“.

Te določbe so nastale na podlagi znanja in veščin ter sedanjih praks proizvajalcev sira „Brie de Melun“.

Predelava

Dodano je, da:

— so metode shranjevanja surovin in proizvodov med izdelavo pri negativni temperaturi ali v modificirani atmosferi prepovedane, da bi se zagotovile značilnosti sira „Brie de Melun“;

— so v fazah predelave in zorenja dovoljeni tradicionalni materiali (les, slama, trsje) (to se nanaša zlasti na pripomočke za odcejanje sirov in njihovo obračanje med zorenjem).

Dodan je datum, od katerega se šteje čas izdelave in zorenja: to je dan usirjenja.

– Usirjenje:

Stavek:

„Mleko se lahko segreje samo enkrat in samo ob usirjenju, in sicer na največ 30 °C“

je nadomeščen s stavkom:

„Temperatura mleka ob usirjenju je največ 31 °C.“

V praksi se mleko najprej segreje, da se lahko posname, nato pa še enkrat za usirjenje. Določba, da se lahko mleko segreje samo enkrat, s katero se je zagotovilo predvsem to, da mleko ostane surovo, je torej črtana. Temperatura segrevanja ostaja največ 40 °C, da se zagotovi uporaba surovega mleka.

Dodane so ciljne vrednosti pri usirjenju (vrednost pH, nižja od 6,5, ali kislost, višja od 21 °Dornic, temperatura mleka največ 31 °C) ter vrednost pH ob koncu koagulacije (nižja od 4,8 ali kislost, višja od 60 °Dornic), ker omogočajo opis značilnega tehnološkega postopka izdelave sira „Brie de Melun“.

Stavek „Koagulacija traja najmanj 18 ur“ (ta čas trajanja je naveden tudi v povzetku) je nadomeščen s stavkom: „Koagulacija traja najmanj 16 ur“, saj so parametri večinoma doseženi po 16 urah koagulacije.

Dodana je vrsta sirila. To je goveje sirilo, s čimer so prepovedana sirila rastlinskega ali mikrobnega izvora. Dodani so tudi uporabljeni odmerki: največji odmerek 15 mg na 100 l mleka in največja moč 750 mg/l himozina.

– Polnjenje oblikoval

Ponovno je navedena notranja mera oblikoval, določena v postavki „Opis proizvoda“.

Dodano je, da je sirnino dovoljeno rezati in da se sirnina meša (tako se razbije in začne se njeno odcejanje). Dodano je tudi, da se oblikovala polnijo s sirnino na platnu za odcejanje, da se lahko odcedi sirotka.

Črtan je stavek „S tako dobljenim testom, ki je zelo drobljivo, je treba rokovati izjemno previdno“, saj ne pomeni jasne točke nadzora.

– Odcejanje

Namesto pridevnika „počasen“ iz veljavne specifikacije proizvoda je dodano, da odcejanje traja najmanj 18 ur, da se upošteva pretežno mlečni značaj sirnine. Dodano je tudi, da je odcejanje naravno in da se siri najmanj dvakrat obrnejo, s čimer se pospeši odtekanje sirotke zaradi težnosti. V povzetku navedeno odcejanje, ki traja 36 ur, je napaka pri prepisu, saj to trajanje ne ustreza praksam.

– Soljenje

Dodano je, da se sir v 48 urah po odstranitvi iz oblikovala nasoli po obeh straneh in obodu, da lahko sol enakomerno prodre v celotno testo. Obveznost ročnega soljenja, vključena v povzetek, ne pa tudi v veljavno specifikacijo proizvoda, ni potrebna, saj se lahko sir z mehanskim soljenjem enoviteje in enakomerneje nasoli, kajti tehnike mehanskega soljenja so zdaj učinkovite in jih proizvajalci obvladajo.

– Sušenje

Dodano je, da se lahko sir po odcejanju namesti na platno za odcejanje iz materiala rastlinskega izvora, saj to olajšuje sušenje.

Dodano je, da soljenju sledi faza sušenja sira pri temperaturi med 6 °C in 12 °C, ki traja najmanj 10 dni.

– Prevoz pred zorenjem

Dodano je, da se lahko „sveže nasoljeni“ siri (siri, izdelani pred manj kot sedmimi dnevi) odpremijo v zorilnice. Dodani so pogoji prevoza, da s tem ne bi bil predolgo prekinjen razvoj sirov: prevoz pri temperaturi nad ničlo, ki lahko znaša do 12 °C, lahko traja največ 24 ur. Vsakokratni čas prevoza, ki traja več kot 24 ur, je treba prišteti najmanj petim tednom zorenja.

– Zorenje

Dodano je, da se najkrajši čas zorenja šteje od dneva usirjenja in ne več od dneva izdelave, kar je natančnejše in omogoča objektivno izvedbo nadzora. Poleg tega je to trajanje podaljšano s štirih na pet tednov, da se okrepi posebnost proizvoda in upoštevajo sedanje prakse proizvajalcev.

Dodani so pogoji zorenja, ki so v skladu z običajnimi praksami:

— temperatura med 4 °C in 14 °C;

— vlaga med 80 % in 98 %;

— siri se obračajo najmanj enkrat na teden, da se omogoči enakomeren razvoj plesni na obeh straneh;

— obračanje se izvaja ročno, ker je sirnina drobljiva in zato krhka;

— dovoljeno je zorenje na lesenih deskah; ta tradicionalna tehnika je namreč še vedno običajna.

– Odprema

Dodano je, da se sir „Brie de Melun“ zapakira v papirno embalažo ali plastično folijo, na slami ali brez nje, in odpošlje v kartonski škatli ali lesenem zabojčku ali zabojčku v obliki pladnja. Uporabljeno pakiranje mora omogočiti tako ravnanje s sirom, da se ta ne prelomi.

Ta pravila so dodana v točko 3.5 enotnega dokumenta z naslovom „Posebna pravila za rezanje, ribanje, pakiranje itn. proizvoda, za katerega se uporablja registrirano ime“.

5.5. „Povezava“

Ta postavka je bila v celoti preoblikovana, da bi se jasneje poudarila povezava med sirom „Brie de Melun“ in geografskim območjem, ne da bi se povezava bistveno spremenila. Pri tej predstavitvi so zlasti poudarjeni pogoji proizvodnje mleka, ki omogočajo uporabo surovega mleka, primernega za predelavo v sir, za katero so potrebni posebno znanje in veščine, ter pogoji zorenja. V točki, ki se nanaša na „posebnosti geografskega območja“, so navedeni naravni dejavniki tega območja ter človeški dejavniki s povzetkom zgodovinskega vidika in poudarkom na posebnem znanju in veščinah. V točki, ki se nanaša na „posebnosti proizvoda“, so poudarjeni nekateri elementi, vključeni v opis proizvoda. Nazadnje so v točki, ki se nanaša na „vzročno povezavo“, pojasnjene povezave med naravnimi in človeškimi dejavniki ter proizvodom.

Ta sprememba je vnesena tudi v enotni dokument.

5.6. „Označevanje“

Sklicevanje na logotip inštituta INAO je črtano.

Dodan je naslednji stavek:

„Etiketa sira ‚Brie de Melun‘ vsebuje:

— ime označbe in

— simbol ‚ZOP‘ Evropske unije.“

Ta sprememba je vnesena tudi v enotni dokument.

5.7. „Drugo“

Posodobljen je naslov pristojne službe v državi članici.

Posodobljeni so ime in kontaktni podatki skupine.

V postavki o geografskem območju

— je črtano besedilo „naravna regija Brie, v osrčju katere leži ravnina Melun“, saj ne ustreza opisu opredelitve geografskega območja.

V postavki o podatkih o nadzornih organih so posodobljeni ime in kontaktni podatki uradnih nadzornih organov. Ta postavka vključuje kontaktne podatke francoskih pristojnih organov na področju nadzora: nacionalni inštitut za poreklo in kakovost (INAO – Institut national de l‘origine et de la qualité) in generalni direktorat za konkurenco, varstvo potrošnikov in preprečevanje goljufij (DGCCRF – Direction générale de la concurrence, de la consommation et de la répression des fraudes). Dodano je, da so ime in kontaktni podatki certifikacijskega organa dostopni na spletišču inštituta INAO in v podatkovni zbirki Evropske komisije.

V postavki o nacionalnih zahtevah je dodana preglednica z glavnimi točkami, ki jih je treba preverjati, in metodo njihovega ocenjevanja.

ENOTNI DOKUMENT

„BRIE DE MELUN“

EU št.: PDO-FR-00111-AM01 – 26. september 2018

ZOP (X) ZGO ( )

1. Ime proizvoda

„Brie de Melun“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.3 Siri

3.2. Opis proizvoda, za katerega se uporablja ime iz točke 1

„Brie de Melun“ je sir z mehkim testom, izdelan izključno iz surovega kravjega mleka. To je sir s pretežno mlečnim značajem.

Ima obliko sploščenega valja z izrazitimi ali zaobljenimi robovi. Notranji premer uporabljenega oblikovala meri od 27 do 28 cm.

Sir ima tanko skorjo, prekrito z belo plesnijo (imenovano „croûte fleurie“), prepredeno z brazdami ali rdečimi in rjavimi lisami.

Njegovo testo je rahlo soljeno ter vsebuje najmanj 45 gramov maščobe v skupni suhi snovi na 100 gramov sira in najmanj 40 gramov suhe snovi na 100 gramov sira.

Zori najmanj pet tednov od dneva usirjenja. Na tej stopnji tehta od 1,5 do 2,2 kilograma.

Po petih tednih zorenja je „Brie de Melun“ sir bele barve, ki ima drobljivo testo in je pod skorjo nekoliko tekoč. Sprva ima mlečen okus, nato okus po kvasu in je rahlo kiselkast. Med petim in osmim tednom nežno zori od skorje proti sredini, njegova konsistenca pa postane prožnejša. Razvije se njegova aroma. Po osmem do desetem tednu je sir „Brie de Melun“ zrel v sredini, njegovo testo je tedaj homogeno, njegova konsistenca pa je prožna do nekoliko tekoča. Ima mlečen okus z rahlim priokusom grenkobe in obstojno aromo. V njegovem vonju je zaznati uravnoteženost med živalsko in rastlinsko komponento.

Sir „Brie de Melun“ se lahko razreže le na pol ali na kose (koničasto iz sredine proti obodu) po najmanj petih tednih zorenja.

3.3. Krma (samo za proizvode živalskega izvora) in surovine (samo za predelane proizvode)

Osnovni obrok krav molznic v laktaciji je zelo raznovrsten. Vsak dan v letu vključuje vsaj tri sestavine, od katerih sta dve obvezni:

— ena temelji na sveži ali konzervirani travi, ki predstavlja najmanj 4 kg suhe snovi. Travo krave molznice v laktaciji dobijo s pašo ali pa se jim razdeljuje. Najmanj 2 kilograma te suhe snovi morata biti pridobljena iz krmnih stročnic;

— pulpa pese ali krmna pesa predstavlja najmanj 2 kg suhe snovi.

Glavna krmna sestavina ne sme presegati 60 % osnovnega obroka v suhi snovi. Če osnovni obrok vključuje več kot 60 % trave, tri sestavine niso obvezne.

Vnos koncentrirane krme je omejen na 25 % suhe snovi celotnega obroka, izraženo kot letno povprečje na kravo molznico na dan. Dovoljeni so:

— žitna zrna in iz njih pridobljeni proizvodi;

— semena stročnic in iz njih pridobljeni proizvodi;

— oljna semena ali plodovi in iz njih pridobljeni proizvodi;

— melasa pese ali sladkornega trsa;

— sirotka (samo za proizvajalce na kmetijah);

— nutritivni dodatki, razen zaščitenega metionina, sečnine in njenih derivatov;

— zootehnični dodatki.

Najmanj 80 % suhe snovi celotnega obroka mlečne črede izvira z geografskega območja, povprečni letni delež krme, ki izvira z geografskega območja in se pridela na kmetijskem gospodarstvu, pa predstavlja najmanj 50 % suhe snovi celotnega obroka črede.

Kmetijska gospodarstva se namreč ukvarjajo z mešano rastlinsko pridelavo in živinorejo, tako da imajo na voljo raznolike proizvode, ki se lahko uporabijo za prehrano črede. Vendar pa količina koncentrirane krme, ki je vir dušika, pogosto ne zadostuje za kritje potreb krav molznic v laktaciji. Zato rejci uporabljajo krmo, ki ne izvira z območja, vendar njen delež ne presega 20 % suhe snovi celotnega obroka.

3.4. Posebne faze proizvodnje, ki jih je treba izvajati na opredeljenem geografskem območju

Proizvodnja mleka ter izdelava in zorenje sira potekajo na geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

„Brie de Melun“ se zapakira v papirno embalažo ali plastično folijo, na slami ali brez nje. Odpošlje se v kartonski škatli ali lesenem zabojčku ali zabojčku v obliki pladnja. Ker ima sir drobljivo testo, mora uporabljeno pakiranje namreč omogočati tako ravnanje s sirom, da se ta ne prelomi.

3.6. Posebna pravila za označevanje proizvoda, za katerega se uporablja registrirano ime

Etiketa sira „Brie de Melun“ vsebuje:

— ime označbe in

— simbol „ZOP“ Evropske unije.

4. Jedrnata opredelitev geografskega območja

Departma Seine-et-Marne (77);

departma Aube (10):

v celoti vključene občine: Avant-Les-Marcilly, Avon-La-Peze, Bercenay-Le-Hayer, Bourdenay, Bouy-Sur-Orvin, Charmoy, Courceroy, Dierrey-Saint-Julien,Dierrey-Saint-Pierre, Echemines, Faux-Villecerf, Fay-Les-Marcilly, Ferreux-Quincey, Fontaine-Macon, Fontenay-De-Bossery, Gumery, La Louptiere-Thenard, Marcilly-Le-Hayer, Marigny-Le-Chatel, Marnay-Sur-Seine, Le Meriot, Mesnil-Saint-Loup, La Motte-Tilly, Nogent-Sur-Seine, Planty, Pont-Sur-Seine, Pouy-Sur-Vannes, Prunay-Belleville, Rigny-La-Nonneuse, Saint-Aubin, Saint-Flavy, Saint-Lupien,Saint-Nicolas-La-Chapelle, Soligny-Les-Etangs, Trainel, Trancault in Villadin;

delno vključena občina: Aix-Villemaur-Palis;

departma Yonne (89): La Belliole, Brannay, Champigny, La Chapelle-Sur-Oreuse, Chaumont, Cheroy, Compigny, Courlon-Sur-Yonne, Courtoin, Cuy, Dollot, Domats, Evry, Foucheres, Gisy-Les-Nobles, Jouy, Lixy, Michery, Montacher-Villegardin, Pailly, Plessis-Saint-Jean, Pont-Sur-Yonne, Saint-Agnan, Saint-Serotin,Saint-Valerien, Savigny-Sur-Clairis, Serbonnes, Sergines, Thorigny-Sur-Oreuse, Vallery, Vernoy, Villeblevin, Villebougis, Villemanoche, Villenavotte, Villeneuve-La-Dondagre,Villeneuve-La-Guyard, Villeperrot, Villeroy, Villethierry, Perceneige in Vinneuf.

5. Povezava z geografskim območjem

Geografsko območje ZOP „Brie de Melun“ ustreza naravni regiji Brie, ki leži v vzhodnem delu regije Île-de-France ter je jasno razmejena na podlagi sestave tal in oblike površja. Pokrajino geografskega območja sestavljajo prostrane planote, ki se razprostirajo predvsem med spodnjim delom doline reke Marne in osrednjim delom doline reke Sene. Zaradi neprepustnosti podtalja vode ne pronicajo, pokrajino pa oblikujejo številne doline.

Planote, prekrite s puhlico, so rodovitne in ugodne za gojenje žita in krmnih rastlin. Pobočja majhnih dolin, prekrita z glino, so manj ugodna za gojenje žit, na njih pa so tako kot na dnu dolin travniki, ki so primerni za pašo.

V preteklosti so bile planote namenjene gojenju žit, živinoreja pa je potekala v dolinah in na gričih, kjer leži tudi mesto Melun.

V 18. stoletju so agronomi predlagali, da se pri triletnem kolobarjenju praha nadomesti z gojenjem stročnic na začasnem travinju. Poleg koristnih učinkov za proizvodnjo žit je ta praksa omogočala pridelavo velikih količin krme, ki se je uporabljala za prehrano živali. Od takrat so se nekatera kmetijska gospodarstva v regiji Brie, ki so se ukvarjala s proizvodnjo žit, usmerila v mešano rastlinsko pridelavo in živinorejo.

Vendar pa regija Brie ni postala specializirano območje živinoreje, saj je bila posebnost sistema v regiji Brie, da se je živinoreja povezala kolobarjenjem, ki je bilo v osnovi usmerjeno v proizvodnjo žit. Slama iz te obsežne proizvodnje žit se je uporabljala za steljo za krave.

Z razvojem alkoholne in sladkorne industrije je tudi pridelava sladkorne pese postala pomemben sestavni del mešane rastlinske pridelave v regiji Brie. Stranski proizvodi so se uporabljali za krmo živine, saj je bil to najboljši način, da se je izkoristilo vse, kar je bilo pridelano na kmetiji in česar ni bilo mogoče prodati. Tako so se v prehrani črede znašli številni stranski proizvodi žit (slama, pleve in otrobi), pa tudi pogače in pesa.

Sir Brie se je izdeloval na kmetijah, velikost oblikoval pa je ustrezala količini mleka, razpoložljivega na kmetijskem gospodarstvu. Ko je ob koncu 19. stoletja proizvodnja sira postala donosna, so se pogoji proizvodnje izboljšali. Z boljšim obvladovanjem tehnologije sta se pojavili dve vrsti sira: mali sir „Brie de Melun“ se izdeluje s tehnologijo usirjenja s sirilom, večji siri pa se izdelujejo s tehnologijo siriščnega koaguluma.

Danes se ta različna znanja in veščine še vedno uporabljajo: proizvodnja mleka, ki ima velik delež beljakovin in je zelo primerno za predelavo v sir, zorenje mleka in dolga koagulacija za pridobitev mlečne sirnine, nato mešanje sirnine ter polnjenje v majhna oblikovala.

„Brie de Melun“ je sir iz surovega kravjega mleka z mehkim testom in skorjo, prekrito s plesnijo (croûte fleurie), ter pretežno mlečnim značajem.

Izdeluje se v valjastih oblikovalih s premerom od 27 do 28 centimetrov in ima okroglo ploščato obliko z izrazitimi ali zaobljenimi robovi.

Sir ima po zorenju tanko skorjo, prekrito z belo plesnijo, prepredeno z brazdami ali rdečimi in rjavimi lisami.

Sir „Brie de Melun“ ima po petih tednih zorenja drobljivo testo in je pod skorjo nekoliko tekoč. Sprva ima mlečen okus, nato okus po kvasu in je rahlo kiselkast.

Med petim in osmim tednom nežno zori od skorje proti sredini, njegova konsistenca postane prožnejša in razvije se njegova aroma. Po osmem do desetem tednu je zrel v sredini, njegova konsistenca je prožna do nekoliko tekoča; ima mlečen okus z rahlim priokusom grenkobe in obstojno aromo.

V tej regiji, usmerjeni v proizvodnjo žit, se črede na kmetijskih gospodarstvih, ki se ukvarjajo z mešano rastlinsko pridelavo in živinorejo, krmijo s stročnicami, peso in raznovrstnimi proizvodi iz pese in žit, ki so na voljo na geografskem območju. Mleko ima zaradi teh obrokov na osnovi stranskih proizvodov razmeroma majhen delež maščob in velik delež beljakovin, tako da je primerno za predelavo v sir. Poleg tega se z namestitvijo krav na slami ohranja mikrobni ekosistem, ki vpliva na naravno floro surovega mleka.

Sir „Brie de Melun“ je namreč poseben zaradi prehrane krav, pa tudi zaradi izključne uporabe surovega mleka in tehnologije mlečne proizvodnje. Za to so potrebni znanje in veščine, ki so jih izdelovalci z geografskega območja izpopolnili in ohranili.

To znanje in veščine, ki so se sprva razvili na kmetijah, na katerih so se uporabljale metode proizvodnje, za katere je bil potreben preprost material in ki so kmetom prepuščale prožnost pri izpolnjevanju različnih nalog, se kažejo zlasti v zorenju mleka, dolgem trajanju koagulacije (najmanj 16 ur), sirnini, ki se razlomi in meša, da se začne odcejanje v korito, ter uporabi oblikoval z manjšim premerom, da se zmanjša drobljivost sira.

Nega sira od soljenja s suho soljo in ves čas zorenja omogoča, da „Brie de Melun“ razvije svoje posebne arome.

Sklic na objavo specifikacije proizvoda

(drugi pododstavek člena 6(1) te uredbe)

https://extranet.inao.gouv.fr/fichier/CDC-BrieMelun-190507.pdf

(1) UL L 343, 14.12.2012, str. 1.